L-immigrant ta’ 19-il sena mis-Somalja, li tlett ijiem ilu ttajjar minn karozza fi Triq Aldo Moro, fil-Marsa tilef ħajtu. Il-Pulizija qalet li l-investigazzjonijiet dwar dan l-aċċident għadhom għaddejjin. L-immigrant, li kien jgħix fiċ-Ċentru Miftuħ tal-Marsa stess, ittajjar waqt li kien qiegħed jaqsam it-triq minkejja l-pont li hemm biex wieħed jaqsam minn fuqu. Il-vann li tajjar lis-Somalu kien qed jinstaq minn raġel ta’ 32 sena minn San Pawl il-Baħar li kien sejjer lejn il-Belt. L-immigrant qala’ daqqa kbira, tant li għola minn fuq il-crash barrier u spiċċa fuq in-naħa l-oħra tat-triq, b’xhieda li kienu fuq il-post qalu li d-daqqa tant kienet kbira li għola m’għola sular u spiċċa mal-24 metru ‘l bogħod minn fejn ittajjar.